ക്ഷീരകര്ഷകരെ വലച്ച് കാലിത്തീറ്റ വില കാസര്ഗോഡ്: കോവിഡ് പ്രതിസന്ധി തീര്ത്ത സാമ്ബത്തികമാന്ദ്യത്തിനിടെ കാലിത്തീറ്റ വിലയും കുതിച്ചുയരുന്നത് ക്ഷീരകര്ഷകരെ പ്രതിസന്ധിയിലാക്കുന്നു. കഴിഞ്ഞ നാലുമാസത്തിനിടെ 50 കിലോ കാലിത്തീറ്റയുടെ ചാക്കിന് 200 രൂപയിലധികമാണ് വില ഉയര്ന്നത്. ശരാശരി 1,170 രൂപ ഉണ്ടായിരുന്നത് ഇപ്പോള് 1,395 രൂപയായി. സര്ക്കാര് സംരംഭമായ കേരള ഫീഡ്സും മില്മയുമുള്പ്പെടെ ആനുപാതികമായി വിലകൂട്ടി. ഇതോടൊപ്പം പിണ്ണാക്ക് കിലോയ്ക്ക് 45 രൂപയില്നിന്ന് 65 രൂപയായും ധാന്യപ്പൊടിക്ക് ചാക്കിന് 610 രൂപയില് നിന്ന് 685 രൂപയായും ഉയര്ന്നു. കേന്ദ്രസര്ക്കാരിന്റെ രാഷ്ട്രീയ ഗോകുല് മിഷന് പദ്ധതിയിലൂടെ ഉത്തരേന്ത്യന് സംസ്ഥാനങ്ങളില് സൗജന്യ കാലിത്തീറ്റ വിതരണം നടപ്പാക്കിയതാണ് ഇവിടെ കാലിത്തീറ്റയ്ക്ക് ക്ഷാമവും വിലവര്ധനവുമുണ്ടാകാന് കാരണമായതെന്ന് ഉത്പാദകര് പറയുന്നു. ഈ പദ്ധതിയില് സൗജന്യ വിതരണത്തിനായി അവിടെ സര്ക്കാര് ഏജന്സികള്തന്നെ ഹോള്സെയില് നിരക്കില് കാലിത്തീറ്റ വാങ്ങുകയാണ്. ഇവിടെയും സമാനമായ രീതിയില് സബ്സിഡിയും മറ്റും അനുവദിച്ച് സംസ്ഥാന സര്ക്കാരിന് നിയന്ത്രണം ഏറ്റെടുക്കാവുന്നതാണെന്നും അവര് ചൂണ്ടിക്കാട്ടുന്നു. കാലിത്തീറ്റ നിര്മിക്കുന്നതിനുള്ള അസംസ്കൃത വസ്തുക്കള് വടക്കുകിഴക്കന് സംസ്ഥാനങ്ങളില്നിന്നാണ് എത്തുന്നത്. ഇവയ്ക്കും ഇപ്പോള് വിലകൂടി. ഇന്ധനവില കൂടിയതോടെ സാധനങ്ങള് എത്തിക്കുന്നതിനുള്ള ചെലവും കൂടി. സബ്സിഡി നിരക്കില് കാലിത്തീറ്റയും പിണ്ണാക്കും ലഭ്യമാക്കാനെങ്കിലും സര്ക്കാര് ഇടപെടണമെന്നാണ് കര്ഷകരുടെ ആവശ്യം.